Illum il-Kummissjoni qed tipproponi li taġġorna r-rakkomandazzjoni tal-Kunsill dwar l-ivvjaġġar mhux essenzjali minn barra l-UE, biex tissimplifika l-qafas u tirrifletti l-iżviluppi reċenti. Il-vjaġġaturi mlaqqma se jingħataw prijorità. L-Istati Membri għandhom jerġgħu jiftħu b'mod sistematiku għal dawk li jkunu tlaqqmu b'vaċċin li jkun għadda mill-proċess tad-WHO u jkun tqiegħed fuq il-lista għall-użu ta' emerġenza, kif ukoll jerġgħu jiftħu għal dawk li tlaqqmu b'vaċċini approvati mill-UE, kif inhu l-każ fil-preżent. Bħala salvagwardja essenzjali, dejjem se jkun meħtieġ test PCR negattiv għall-vjaġġaturi kollha li tlaqqmu b'vaċċin approvat mid-WHO iżda li mhuwiex approvat mill-Aġenzija Ewropea għall-Mediċini, kif ukoll għall-vjaġġaturi li jkunu rkupraw. Barra minn hekk, dawn l-aġġornamenti jintroduċu limitu ta' 9 xhur biex jiġu aċċettati ċ-ċertifikati tat-tilqim wara s-sensiela tat-tilqim primarju. Dan iqis il-gwida tal-ECDC rigward l-amministrazzjoni ta' dożi booster minn 6 xhur wara t-tlestija tas-sensiela tat-tilqim primarju u jipprovdi perjodu addizzjonali ta' 3 xhur biex jiżgura li l-kampanji tat-tilqim nazzjonali jkunu jistgħu jadattaw u n-nies ikun jista' jkollhom aċċess għall-amministrazzjoni tal-boosters. L-aġġornamenti jinkludu wkoll l-aċċettazzjoni taċ-ċertifikat tat-tilqim maħruġa wara doża addizzjonali (“booster”). Barra minn hekk, minħabba ż-żieda fir-rata tat-tilqim madwar id-dinja, il-Kummissjoni tipproponi li tieqaf tintuża l-lista ta' pajjiżi li minnhom il-vjaġġaturi kollha jitħallew jivvjaġġaw, irrispettivament mill-istatus tat-tilqim, mill-1 ta' Marzu tas-sena d-dieħla. Issa l-Kunsill se jqis din il-proposta. B'mod parallel, il-Kummissjoni llum qed tipproponi wkoll aġġornamenti għar-rakkomandazzjoni tal-Kunsill dwar il-moviment liberu fl-UE. Ftuħ mill-ġdid ulterjuri għall-vjaġġaturi mlaqqma u dawk li jkunu rkupraw bil-kundizzjoni ta' salvagwardji b'saħħithom L-Istati Membri għandhom ikomplu jilqgħu lill-vjaġġaturi mlaqqma b'vaċċini approvati mill-UE. Mill-10 ta' Jannar 2022, bl-istess mod għandhom jerġgħu jiftħu l-fruntieri għal dawk kollha li jkunu tlaqqmu b'vaċċini li jkunu għaddew mill-proċess tad-WHO u jkunu tqiegħdu fuq il-lista għall-użu ta' emerġenza (huma liberi li jagħżlu jekk jaċċettawx il-vaċċini tad-WHO skont ir-regoli attwali). Dan l-aġġornament se jiżgura regoli aktar sempliċi u koerenti fl-UE, u b'hekk jagħmilha aktar faċli għall-vjaġġaturi mlaqqma biex jippjanaw il-vjaġġ tagħhom. Dawk li jkunu rkupraw mill-COVID-19 fi żmien 180 ġurnata qabel il-vjaġġ tagħhom u li jkollhom jew Ċertifikat COVID Diġitali tal-UE jew ċertifikat meqjus ekwivalenti wkoll għandhom ikunu jistgħu jivvjaġġaw lejn l-UE mill-10 ta' Jannar 2022. Dan bil-kundizzjoni ta' salvagwardji b'saħħithom: il-vjaġġaturi li jkunu tlaqqmu b'vaċċin approvat mid-WHO iżda li mhuwiex approvat mill-Aġenzija Ewropea għall-Mediċini, kif ukoll il-vjaġġaturi li jkunu rkupraw, b'mod sistematiku għandhom juru prova ta' test PCR negattiv meħud qabel ma jsiefru. Dan jiżgura li l-ftuħ mill-ġdid isir b'mod sikur, minħabba li xi kultant il-virus jista' jegħleb l-immunità. Barra minn hekk, il-vjaġġaturi mlaqqma kollha għandhom jew ikunu lestew is-sensiela tat-tilqim primarju inqas minn 9 xhur ilu, jew ikunu rċevew doża addizzjonali. Dan ukoll japplikaw mill-10 ta' Jannar 2022. Il-perjodu ta' aċċettazzjoni ta' 9 xhur iqis il-gwida taċ-Ċentru Ewropew għall-Prevenzjoni u l-Kontroll tal-Mard (European Centre for Disease Prevention and Control ECDC) rigward l-amministrazzjoni ta' dożi booster minn 6 xhur, u jipprovdi perjodu addizzjonali ta' 3 xhur biex jiżgura li l-kampanji tat-tilqim nazzjonali jkunu jistgħu jadattaw u n-nies ikun jista' jkollhom aċċess għall-amministrazzjoni tal-boosters. L-Istati Membri għandhom jaċċettaw ċertifikati ta' tilqim u rkupru mhux tal-UE li jitqiesu ekwivalenti għaċ-Ċertifikat COVID Diġitali tal-UE. Għall-pajjiżi fejn m'hemmx din l-ekwivalenza, l-Istati Membri jistgħu jkomplu jaċċettaw, skont il-liġi nazzjonali tagħhom, provi ta' ttestjar u ta' tilqim maħruġa minn pajjiżi mhux tal-UE, filwaqt li jqisu l-ħtieġa li jkunu jistgħu jivverifikaw l-awtentiċità, il-validità u l-integrità tagħhom. Fl-aħħar nett, ir-regoli riveduti jiċċaraw li t-tfal bejn il-6 snin u s-17-il sena għandhom ikunu jistgħu jivvjaġġaw lejn l-UE b'test PCR negattiv li jsir qabel ma jsiefru anki jekk ma jkunux tlaqqmu. Jista' jkun li l-Istati Membri jitolbu lill-vjaġġaturi jagħmlu testijiet addizzjonali, joqogħdu kwarantina jew jiżolaw ruħhom wara li jaslu. L-ittestjar u t-tilqim mhumiex meħtieġa għat-tfal taħt il-6 snin. Livelli limiti aġġornati għat-tneħħija tar-restrizzjonijiet Bħalissa, l-ivvjaġġar mhux essenzjali huwa permess minn biss 20 pajjiż b'sitwazzjoni epidemjoloġika tajba, irrispettivament mill-istatus tat-tilqim individwali. Din il-lista hija deċiża mill-Kunsill abbażi tal-kriterji epidemjoloġiċi li jinsabu fir-rakkomandazzjoni attwali tal-Kunsill. Il-Kummissjoni qed tipproponi li temenda xi wħud mil-livelli limiti attwali li jiddeterminaw il-pajjiżi fil-lista mill-10 ta' Jannar 2022, u sakemm tibda l-applikazzjoni tal-qafas il-ġdid issimplifikat: Approċċ issimplifikat mill-1 ta' Marzu 2022 Fid-dawl tal-progress mistenni fil-kampanji tat-tilqim madwar id-dinja, il-Kummissjoni tipproponi approċċ issimplifikat mill-1 ta' Marzu 2022, li jiddependi għalkollox fuq l-istatus tal-vjaġġatur u mhux fuq il-pajjiż li jsiefer minnu. L-Istati Membri għandhom idaħħlu biss il-vjaġġaturi mlaqqma, li jkunu rkupraw, jew dawk essenzjali. Il-lista ta' pajjiżi f'sitwazzjoni epidemjoloġika tajba biżżejjed, li minnhom għandu jitħalla jsir kull tip ta' vvjaġġar, għandha tieqaf tintuża. Kien diffiċli għall-vjaġġaturi biex jippjanaw il-vjaġġi tagħhom minħabba l-aġġornamenti frekwenti. Ir-regoli l-ġodda se jipprovdu aktar ċarezza u viżibbiltà għall-vjaġġaturi u se jagħmlu s-sistema aktar fattibbli. Minħabba ż-żieda fir-rata tat-tilqim madwar id-dinja, jagħmel sens ukoll li jitneħħew ir-restrizzjonijiet fuq l-ivvjaġġar skont l-istatus ta' persuna aktar mili skont il-pajjiż li tkun ġejja minnu. Din il-bidla tapplika biss mill-1 ta' Marzu 2022 biex il-pajjiżi mhux tal-UE jkollhom ċans iżidu r-rati tat-tilqim tagħhom. Barra minn hekk, din tiddependi fuq valutazzjoni minn qabel tas-sitwazzjoni tat-tilqim barra mill-UE. Sfond L-Istati Membri tal-UE laħqu ftehim dwar approċċ komuni għall-ivvjaġġar lejn l-Unjoni Ewropea matul il-pandemija tal-COVID-19, li huwa stabbilit f'rakkomandazzjoni tal-Kunsill. Skont dan l-approċċ, matul l-aħħar xhur l-Istati Membri bil-mod il-mod reġgħu fetħu l-fruntieri tagħhom għall-vjaġġaturi mlaqqma. Barra minn hekk, il-Kunsill iżomm u jaġġorna regolarment lista ta' pajjiżi f'sitwazzjoni epidemjoloġika tajba biżżejjed li minnhom għandu jitħalla jsir kull tip ta' vvjaġġar, irrispettivament mill-istatus tat-tilqim. Dawk li għandhom raġuni essenzjali biex jidħlu fl-Ewropa wkoll għandhom jitħallew jivvjaġġaw. Il-kategoriji ta' vjaġġaturi b'funzjoni jew ħtieġa essenzjali huma elenkati fir-Rakkomandazzjoni tal-Kunsill (Anness II). Iċ-ċittadini tal-UE u r-residenti fit-tul, kif ukoll il-membri tal-familja tagħhom, għandhom jitħallew jidħlu fl-UE. Ir-rakkomandazzjoni tal-Kunsill tinkludi wkoll mekkaniżmu ta' “brejk ta' emerġenza”, li jippermetti lill-Istati Membri jaġixxu malajr u b'mod koordinat biex jillimitaw ir-riskju li l-varjanti tal-coronavirus jidħlu fl-UE. Ir-Rakkomandazzjoni tal-Kunsill tkopri l-Istati Membri kollha (ħlief l-Irlanda), kif ukoll l-4 Stati mhux tal-UE li ssieħbu fiż-żona Schengen: l-Iżlanda, il-Liechtenstein, in-Norveġja u l-Iżvizzera. Għall-fini tar-restrizzjoni fuq l-ivvjaġġar, dawn il-pajjiżi huma koperti b'mod simili bħall-Istati Membri. Fil-konklużjonijiet tiegħu tal-21–22 ta' Ottubru 2021, il-Kunsill Ewropew appella għal aktar koordinazzjoni biex jiġi ffaċilitat l-ivvjaġġar lejn l-UE kif ukoll il-moviment liberu fl-UE fid-dawl tal-iżvilupp tas-sitwazzjoni epidemjoloġika u talab reviżjoni tar-rakkomandazzjonijiet rilevanti tal-Kunsill. Tista' ssib l-aktar informazzjoni reċenti dwar ir-regoli tal-ivvjaġġar, kif ikkomunikati mill-Istati Membri, fis-sit web Re-open EU. Il-passi li jmiss Issa huwa f'idejn il-Kunsill biex iqis din il-proposta. L-ewwel diskussjoni hija skedata għal waqt laqgħa tal-Kunsill għar-Rispons Politiku Integrat f'Sitwazzjonijiet ta' Kriżi li se ssir illum waranofsinhar. Ladarba l-proposta tiġi adottata mill-Kunsill, ikun f'idejn l-Istati Membri biex jimplimentaw il-miżuri stabbiliti fir-rakkomandazzjoni. Għal Aktar Informazzjoni Proposta għal rakkomandazzjoni emendata tal-Kunsill dwar l-ivvjaġġar minn barra l-UE Skeda informattiva — Miżuri tal-ivvjaġġar u tas-saħħa fl-UE L-ivvjaġġar matul il-pandemija tal-coronavirus